Az almafa

Az almafát több ezer éve termesztik Európában, a vadalmából nemesítették. Ez az egyik legértékesebb gyümölcsünk, mert szinte egész évben nyersen fogyasztható. Hazánkban szinte mindenhol megterem, elviseli a hűvösebb és a melegebb éghajlatot is. Magyarországon leghíresebb termővidéke Szabolcs-Szatmár-Bereg megye. Nyirkos, tápanyagokban gazdag talajon hoz bő termést.

Az almafa szerteágazó főgyökérzetével veszi fel a talajból a vizet és a benne oldott ásványi anyagokat. A felvett tápoldat a barnásszürke kérgű törzsön át jut a terebélyes lombkoronába. Főeres, fűrészes szélű leveleiben képződnek a szerves tápanyagok. A tápanyagok fás szára részein, a vesszőkön, gallyakon, ágakon és törzsön keresztül jutnak el a növény minden szervéhez.